Lai īstenotu darba plānu 2013. gadam, tika izmantoti šādi finansēšanas mehānismi.

Projekta dotācijas tika piešķirtas projektiem, kuros iesaistīti vairāki partneri, parasti sabiedrības veselības iestādes un nevalstiskas organizācijas (NVO). Maksimālais ES ieguldījums ir 60 % no attiecināmajām izmaksām. Tomēr ES ieguldījums var sasniegt 80 %, ja priekšlikums atbilst īpaša lietderīguma kritērijiem.

Darbības dotācijas tika piešķirtas bezpeļņas organizācijām un specializētiem tīkliem, kas darbojas jomās, kuras atbilst programmas trīs virzieniem (atbilstoši trim mērķiem) — veselības veicināšana, veselības apdraudējumi un informācija par veselību. Šādām organizācijām ir jābūt nevalstiskām, bezpeļņas organizācijām, neatkarīgām no rūpniecības interesēm vai citām pretrunīgām interesēm un to galvenajiem mērķiem ir jāatbilst vienam vai vairākiem programmas mērķiem. Maksimālais ES ieguldījums ir 60 % no to ikgadējām darbības izmaksām. Tomēr ES ieguldījums var sasniegt 80 %, ja priekšlikums atbilst īpaša lietderīguma kritērijiem.

Dotācijas kopīgām darbībām tika piešķirtas dalībvalstu iestādēm vai to izraudzītajām struktūrām. Maksimālais ES ieguldījums ir 50 %. Tomēr ES ieguldījums var sasniegt 70 %, ja priekšlikums atbilst īpaša lietderīguma kritērijiem. Īpaša lietderīguma līdzfinansējums 70 % apmērā tika piešķirts kopīgajai darbībai “Sadarbības veicināšana starp dalībvalstīm farmakovigilances sistēmas efektīvai darbībai ES”, ņemot vērā tās ieguldījumu ES tiesību aktu efektīvā īstenošanā šajā jomā.

Konferences dotācijas tika piešķirtas konferencēm par sabiedrības veselības jautājumiem, kuras rīko valsts struktūras vai bezpeļņas organizācijas un ES Padomes prezidentvalstis. Maksimālais ES ieguldījums ir 50 % no attiecināmajām izmaksām, un maksimālā summa ir EUR 100 000.

Tieši dotāciju nolīgumi ar starptautiskām organizācijām tika piešķirti starptautiskām organizācijām, kas darbojas sabiedrības veselības jomā. Maksimālais ES ieguldījums ir 60 %.

Iepirkums (pakalpojumu līgumi) tika izmantots, lai iegādātos pakalpojumus, piemēram, zinātniskos pētījumus, novērtējumus, pētījumus, datu iepirkumu un IT lietojumus. Programma pilnībā sedz iepirkuma izmaksas.

Lai izvēlētos finansējamās darbības, tika izmantotas konkursa atlases un piešķiršanas procedūras. Konkursa atlases un piešķiršanas procedūras neizmanto tiešiem dotāciju nolīgumiem un Padomes prezidentvalstu rīkotām konferencēm, jo šādos gadījumos konkursa procedūras nav atļautas saskaņā ar īpašajiem noteikumiem vai arī tās praksē neizmanto.

Administratīvās apropriācijas sedza izdevumus, piemēram, pētījumus, ekspertu sanāksmes, informācijas un publicitātes izdevumus un IT sistēmu tehnisko un administratīvo palīdzību.

1.3Darbības budžeta izpilde pēc finansēšanas mehānisma

Finansēšanas mehānisma veids Izpilde € Mehānisma daļa kopējā budžeta izpildē Uzaicinājumi iesniegt priekšlikumus 34 672 104,60 68 % Projekta dotācijas 14 633 503,00 28 % Konferences dotācijas 1 125 467,60 2 % Pārvaldīja EAHC 1 025 467,60 - Pārvaldīja ĢD SANCO 100 000,00 - Darbības dotācijas 5 474 491,00 11 % Dotācijas kopīgām darbībām 13 438 643,00 26 % Tieši dotāciju nolīgumi 1 100 000,00 2 % Iepirkums (pakalpojumu līgumi) 11 485 709,46 22 % Pārvaldīja EAHC 6 107 377,04 12 % Pārvaldīja ĢD SANCO 5 378 332,42 10 % Citas darbības 4 321 656,57 8 % Budžeta izpilde 2013. gadā 51 579 470,63 100 % Kopējais pieejamais budžets 51 924 359,33 Neizmantotās apropriācijas 344 888,70 Budžeta izpildes līmenis 99,33 %

Salīdzinājumam — projekta dotācijas 2012. gadā bija EUR 15,7 miljoni un dotācijas kopīgām darbībām — EUR 8,9 miljoni. Citu finansēšanas mehānismu budžets ir līdzīgs 2012. gada budžetam — EUR 0,75 miljoni konferences dotācijām, EUR 4,3 miljoni darbības dotācijām, EUR 2,6 miljoni tiešām dotācijām un EUR 14,2 miljoni iepirkumam.

1.4Uzaicinājumi iesniegt priekšlikumus

EUROPA Sabiedrības veselības tīmekļa vietnē un EAHC tīmekļa vietnē 2012. gada 22. decembrī tika izsludināti četri uzaicinājumi iesniegt priekšlikumus — projektiem, konferencēm, darbības dotācijām un kopīgām darbībām. Šie uzaicinājumi tika publicēti arī Eiropas Savienības Oficiālajā Vēstnesī. Uzaicinājumi tika slēgti 2013. gada 22. martā. Lielāka daļa pieteikumu tika saņemti no galvenajiem partneriem ES-15 dalībvalstīs, kuru pieteikumu skaits veidoja 82 % projektu pieteikumu, 80 % konferences dotācijas pieteikumu, 100 % darbības dotācijas pieteikumu un četras piektdaļas kopīgās darbības pieteikumu.

EAHC 2012. gada decembrī rīkoja darbsemināru par kopīgu darbību un 2013. gada februārī — par kopīgas darbības kvalitātes nodrošināšanu. Briselē tika organizēta informācijas diena, kurā īpaša uzmanība bija pievērsta Eiropas Inovācijas partnerībai aktīvām un veselīgām vecumdienām, un Itālijā un Grieķijā tika rīkotas vispārīgas informācijas dienas. Pamatnostādnes pieteikumu iesniedzējiem bija pieejamas EAHC tīmekļa vietnē. EAHC palīdzības dienests sniedza arī atbalstu un praktisku palīdzību.

Kopumā tika iesniegti 165 pieteikumi par kopējo summu EUR 83 650 303 apmērā. No tiem septiņi priekšlikumi tika izslēgti sākotnējās izvērtēšanas posmā. No palikušajiem 158 pieteikumiem finansējums tika piešķirts 53 pieteikumiem (32,9 %). Pieteikumus novērtēja saskaņā ar noteikumiem un kritērijiem, kas izklāstīti Komisijas Īstenošanas lēmumā 2012/C 378/6 un uzaicinājumos iesniegt priekšlikumus. Novērtēšanas procesā piedalījās 32 ārējie eksperti no 18 valstīm. Eksperti tika izraudzīti no saraksta, ko izveidoja pēc uzaicinājuma izteikt ieinteresētību ar nosaukumu “Eksperti dalībai dažādās novērtēšanas darbībās saistībā ar otro Kopienas rīcības programmu veselības aizsardzības jomā”.

Novērtēšanas process notika divos posmos.

Pirmajā posmā trīs ārējie vērtētāji izskatīja katru priekšlikumu. Sanāksmē, ko rīkoja EAHC, tika sagatavots konsolidēts novērtējuma ziņojums par katru priekšlikumu.